F'din l-era tad-deheb fejn il-kotra paxxuta baqa' ftit minna li għandhom għajnejn biex jaraw u qalb li tħabbat... Inħarsu barra t-tieqa u nilmħu l-baħħ għaddej rasu baxxuta jġorr it-toqol ta' lwien il-luttu. Mad-dawra jispuntaw torrijiet bil-mijiet ta' qisien differenti ħallelin tal-mergħat ħodor u l-wesgħat koħol, u ħdejhom, kompliċi, fergħat mekkaniċi ta' ġganti indifferenti - allat u lsiera fl-istess waqt – li qatt ma jixbgħu jgħabbu briksa fuq briksa u jqiegħdu planka ħdejn l-oħra sakemm jintlaħqu s-smewwiet u l-aħħar qatra demm jibdluha f'konkrit. Iċapċpu bil-mijiet u bl-eluf għal dan is-seħer li bidel il-ħamrija f'deheb misħut! is-siġar baqgħu biss l-iħirsa tagħhom u għal min għadu jisma' l-eku ta' leħinhom jgħajjat l-aħħar għajta ta' wġigħ qabel qatgħulhom rashom f'olokawst ta' progress u abbundanza. Illum, allajbierek, xejn ma jonqosna! Nifisna arrikkit mit-trabijiet u d-dħaħen li kisbu ċ-ċittadinanza fuq dawn il-gżejjer tikka, żaqqna paxxuta bl-ikel iffriżat u l-ilma bbottiljat għajnejna, widnejna u moħħna aljenati F'din l-era tad-deheb il-kotra paxxuta... Għaliex ngħabbu 'l moħħna b'dak li ġej? Illum illum u għada f'idejn uliedna... Ħallihom igawdu l-iħirsa tal-wesgħat ħodor u koħol fi spazji virtwali... Ħallihom igawdu l-għoli u l-kobor tat-torrijiet! Għalina l-ftit boloh li mhux kuntenti ħallina nissawtu mill-iħirsa tal-imgħoddi ħallina nibku tan-natura l-barkiet!
IL-WAQGĦA TAS-SIĠAR